  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 2-тӥ гудырикошконэ Россиын Омыр десант войскоослэсь нуналзэс пусъё. Туэ соослы 92 ар тырме. Праздник ужрадъёс Удмуртиын но ортчизы. Ижкарын люкаськем шаерысьтымы десантникъёсты Удмуртилэн тӧроез Александр Бречалов ӟечкылаз. Со сярысь элькун тӧролэн но кивалтэтлэн пресс-службазы ивортӥз. Удмуртилэн тӧроез Ожысь но ужысь монумент дорын ужрадэ пыриськиз. « Мон тодӥсько, десантникъёс понна «батырлык», «вынлык», «кышкантэмлык» огшоры кылъёс ӧвӧл шуыса. Десант котьку азьпалан, котьку отын, кытын ӟырдыт. Тросэз десантникъёсмы али нимысьтыз ожгар операцилэн азьпал радаз кунмылэсь эрико луонзэ утё. Асьмеос ваньмы соосты ӵыдытэк возьмаськом, нош соос отын дыръя, одно ик семьяоссылы но матысь адямиоссылы юрттӥськом » Александр Бречалов, Удмуртилэн тӧроез Ужрад улсын тужгес йӧно десантникъёслы медальёс но таукаронъёс сётӥзы. Вань люкаськемъёс Ялан ӝуась тыл доры сяська понӥзы но ож бусыосысь доразы бертымтэ эшъёссэс чус сылыса буре вайизы. Бӧрысь чагыр берет нуллӥсьёс «Слава ВДВ» монумент доры вамыштӥзы. Отын праздник концерт ортчиз. Пусъём, туннэ нуналлы Удмуртиын 1,5 сюрслэсь трос десантникъёс уло. Со сяна, 250-лэсь трос егитъёс ӵапак али Омыр десант войскоосын службазэс нуо. Тегъёс: Удмуртия Ижкар ожгарчиос Мерлык АлександрБречалов  